આ સમસ્યા અંગે કવાસિયા ગામના કાનજીભાઈ ચૌધરી કહે છે, “છેલ્લાં ૪-૫ વર્ષથી વરસાદ ઓછો પડવાને કારણે કૂવાઓ અત્યારથી જ ડૂકી ગયા છે. ગામથી અડધો કિલોમીટર દૂર આવેલો ભાંગોરિયા ડેમ પીવાનું પાણી પૂરું પાડી શકતો નથી ત્યાં સિંચાઈના પાણી માટે શું આશા રાખી શકાય? વળી ભાંગોરિયા ડેમમાં માછલી ઉછેરવામાં આવતી હોઈ મત્સ્યોદ્યોગ વધારવા માટે પાણી છોડાતું નથી. ખેડૂતોનો પાક પાણી વગર બળી રહ્યો છે ને સરકારને માછલીની કમાણીમાં રસ છે. ડેમમાંથી પાણી ન છોડાતાં આસપાસનાં ૬ ગામમાં વસતાં લોકોને પીવાનું પાણી ભરવા ૩-૪ કિલોમીટર દૂર જવું પડે તેવી હાલત છે.”